u kungku nu sipipelacay ~ u tawa ni Dawa

naayawan, sakamu sa ku di’tu nu tapuku, amana kanca pitaungi tu ipabaway atu kakawsan, uyzasa makatawal tu ku binawlan, sikaynah tu nu ipabaway, namahiza paudadan tu, mabalad tu ku sauwac, tumuk mililit tu niza ku binawlan a milaliw tayza i buyu’.

sakamu sa ku tumuk “kawiza kami sakapahay a sapatudud sa tatama atu tatayna, kiya makelah ku balad”, namilunguc tu maydihay nu cima, pazeng hatu i satapes kuhni atu sapatudud pulung hatu sipialul i balad.

namahiza tatiku tu balad kya satapes, mabiyalaw ku katuuday. u sakalawpes nu tademaw ku sasasuayawan, u tademaw amin atu tumuk sa sikatawid a malalum, miyazih amin ku katuuday tu nika biyalaw ni tumuk cayay pangiha’, matatakec tu ku tatayna amin muwangic.

iyu nayi’ heney ku wantan nu tumuk sa, cayay pangihangiha’ aca ci Dawa tayza i satapes. ku wawana ni tumuk ci Dawa, i balucuay nu binawlan a wawana, nanilecuhan sa u kakanamuhan nu katuuday. cayay ku bangcal niza a cecay, taniktik sasipunu’ay ci Dawa, tadimtim kakanamuhan naca. mahiza u bangcalay a adipapang, tacuwacuwa mubahel a palakelak tu balu i cuwacuwa, u ni tayzaan niza panihiw amin a limulak. nabalaki satu ci Dawa sangalepen ku tanestes, macunus ku nikasakaying atu nikabancal niza a wayway.  

namahiza tansul miladay ku wawama ci Namuh, tatusa pasasiketen tu ku sabaway a taludu’, mihaymaw pasayza i binawlan a mikawih. anilalum masamata ku binawlan, madihi amin takec panukas tiza wawana, kinatudung sa kiya satapes a miliyas tayza i labuway a nanum. naniliyasan nu tatusaay sa mabatad tu, masakatawidan masatezep ku udad, muwangic tu ku katuuday. patusuz tu kuhni i tasutasunan, lusa’, udad, u lalum nu heni macamul tunu nazatengana amin.

midungus tu nikalawpes niya tatusaay, makazih amin ku katuuday tu kanamuhan nuheni a wawana, sazikuzay nama tapuku izaw ku bangcalay a tawa tu saayaway a likat, mahiza sakalikat nu sakuayaw tu i zikuzay a nikauzip nu sakizayaay.

makelah tu ku balad, tahekal ku i tepaday malatuluay kalimucu’ a baetu malecad u suleda’, u malebut tu ku mihcaan cayay kalimad, sakamu sa ku tademaw amin “nipasulit nu di’tu” sa. i enal nu kilay, masawantan anuicuwa a kalimucu’ a miyazih tiza tepadan, u kamu sa nu i pabaway ni Dawa aci Namuh ani sulitan i tepad, cayay kuiza dada’ ni pawacay tu nikasasumidan atu nipibakah tu uzip aca, u nipasubana’ tu tademaw a kakanca kaylay a maluk u sananay, amana kakasic a misalihalay, u salaecusay ku cayay kasikaz tu di’tu.

na mahiza sa, kasikawaw, kasikaz tu ipabaway, kadimel tu uzip, kadihiyi ku taw, sipabeli atu dimel, kiyu mala silet nu sakizaya a tademaw, mala tuluway ku kalimucu’ a baetu sa malakulit nu cacay i sakizaya.

maahemaw ku dadiw tunu palaw, mahaymaw ku culil. sasukapahay nu di'tu, amiteka tu ku lisin, saahemawen nu niyam ku suni' amibetik, mihalhal tuni ka tayni nu misu, tulisen a mudadiw tunu kanamuhan nu misu.

milunguc tuni pasepi nu misu, pasakapahen tu ku binawlan nu binacadan, caay ka uning ka lilac ku uzip atu balucu' niyam, maydih a litinan nu di'tuay a calay, muculil i tatengaay a zazan nu di'tu.

u nabalucuan niyam amilunguc, a diputen tu pasepian tu ku baki bai. izaw tu ku nipisilud niyam tu tumesay nu sapibetik mipes, pakay calay nu ditu amilitin, apakatengil kisuwanan tu nipibetik niyam, na cunusen namu ku icelang nu palaw niyam. milunguc a pasepi tu wawa amin, milunguc a pasepi tu payluma' amin, milunguc a pasepi tu niyazu'.